<classify> MKUU wa Wilaya ya Igunga mkoani Tabora, John Mwaipopo ameagiza wazazi wote walioshindwa kuwapeleka watoto wao kwenye chanjo kuanzia mwaka mmoja hadi mitano kwa ajili ya kupatiwa sindano za kinga ya magonjwa ya surua, polio, rubella wakamatwe na kuchukuliwa hatua za kisheria.Agizo hilo alilitoa alipozindua utoaji wa chanjo kwenye Jengo la Kliniki ya Watoto katika Hospitali ya Wilaya ya Igunga mwishoni mwa wiki iliyopita. Mwaipopo alisema pamoja na juhudi za serikali za kutoa huduma ya chanjo kwa watoto wa mwaka mmoja hadi mitano bure pasipo malipo yoyote kwa wazazi, lakini wapo baadhi ya wazazi wamekuwa wabishi kupeleka watoto wao hivyo lazima wakamatwe na kufikishwa kwenye vyombo vya sheria.Alisema mzazi yeyote akitaka awe na kizazi kizuri lazima azingatie mambo mawili; peleka watoto wako shule, kutoa huduma ya matibabu na kuongeza kuwa bila chanjo unaweza kupata jamii yenye kizazi cha walemavu.Alisema hivyo ni wajibu wa kila mzazi kupeleka watoto kwenye chanjo pasipo kusubiri mkono wa serikali kwani watoto wote wakipatiwa chanjo ujue serikali inatengeneza kizazi cha watu wenye afya njema.Aidha, alitoa mwito kwa viongozi wa madhehebu ya dini na serikali kuendelea kushirikiana kuwahimiza wazazi kuwapeleka watoto wao kwenye chanjo baada ya leo msako utafanyika kwa wilaya yote ya Igunga. Baadhi ya akinamama waliopeleka watoto wao kwenye chanjo, Bina Wambura na Angelina Francis wameishukuru serikali kwa kutoa huduma ya chanjo kwa watoto wao bure.Walisema chanjo hiyo ni muhimu kwa usalama wa watoto wao hivyo kauli ya mkuu wa wilaya ya kuwachukulia hatua kali za kisheria wazazi walioshindwa kupeleka watoto kwenye chanjo ni ya msingi, na wanayaunga mkono.Mganga Mkuu wa Wilaya ya Igunga, Ruta Deus alisema tangu waanze kutoa chanjo Oktoba 17 kitaifa mwitikio mzuri kwa wazazi kupeleka watoto kwenye chanjo kwani hadi sasa wana asilimia 90, lengo kufikia asilimia 100.Hata hivyo, mganga huyo aliwatoa wasiwasi wazazi kwani sehemu ambazo hakuna zahanati na vituo vya afya wameweka vituo vya dharura kwa ajili ya chanjo. Deus alibainisha kuwa chanjo hiyo inatibu magonjwa ya surua, rubella na polio ambao wanategemea kutoa chanjo hiyo kwa watoto 87,000 wa mwaka mmoja hadi mitano na kazi hiyo itakamilisha leo.  <topic>: KITAIFA 